Annette Just (FP), 1998-01-30:
Jeg er nødt til at sige, da mit partis ordfører ikke kan være til stede, at jeg har fået lov til at få den store glæde at overtage det her forslag.
Jeg vil starte med at gå tilbage til, hvad forslaget drejer sig om, og ikke til finanslove eller andre specifikke ting, som er kommet ind under debatten, og sige, at Fremskridtspartiet er umådelig enige med, hvad Venstre og De Konservative ikke blot har skrevet i forslaget, men også har sagt i deres ordførertaler.
Jeg vil i særdeleshed nævne hr. Helge Adam Møller, som fik udtrykt det meget, meget klart og tydeligt, men også hr. Bertel Haarder, som hele tiden huskede på, at selve forslaget faktisk drejer sig meget om, hvad det er, vi kan gøre på EU-plan.
Jeg er uenig, når hr. Bertel Haarder går så langt som at sige: Vi skal glæde os over, at man med Amsterdamtraktatenkan lave det med kvalificeret flertal.
Det mener jeg egentlig talt er ødelæggende for det hele.
Men også på nuværende tidspunkt, og det er trods alt det nuværende EU, vi skal diskutere, har vi mulighed for at påvirke EU ved at sige: Hvis vi skal hjælpe, og det skal vi, det er der et flertal for, så skal der også være den hage ved det, at landene skal være opmærksomme på, at de skal modtage de afviste flygtninge, som er kommet ind i EU-lande.
Jeg var glad for ministerens svar på det spørgsmål, for ministeren svarede - så vidt jeg kunne høre, og jeg mener, det er korrekt - at det er netop et af de forslag, som ministeren har bedt om at få ind i den næste forhandling af Lomékonventionen, som skal tages op igen om et par år.
Alle de lande, som vi har problemer med, fordi de ikke vil tilbagetage deres egne statsborgere, som er blevet afvist som flygtninge i et EU-land og i særdeleshed i Danmark, er jo bl.a. Lomélandene, og det er jo dem, vi kender bedst til.
Derfor synes jeg, det var interessant, at ministeren åbnede op for, at det skulle være en af prioriteterne ved den nye konvention, der skal træde i kraft.
Så synes jeg også, det må være rimeligt, at den danske stat i sin ulandshjælp og programmer for ikke kun de 20 lande, men for alle de andre lande, som vi på den ene eller den anden måde giver støtte til, hægter det på og siger: Ja, men så skal I også kunne modtage de flygtninge, som vi i Danmark ikke mener har en reel flygtningestatus, og som er afvist som flygtninge i Danmark.
Jeg kan ikke rigtig se andet, end at ministeren og Venstre og De Konservative på dette punkt må være ganske enige med os.
Men Fremskridtspartiet vil gerne gå videre her ligesom på så mange andre områder.
Men jeg vil godt, nu hvor lamperne begynder at lyse, lige sige en enkelt ting om noget, som jeg mener også var meget væsentligt i debatten her: Det var, da hr. Helge Adam Møller sagde, at han var enig i, at FN's flygtningekonvention måske nok er skrevet i en tidligere tid, hvor man ikke havde påtænkt, at folk rejste verden rundt som flygtninge.
Dér må min umiddelbare reaktion være, at det lyder
Det vil tage uhyggelig lang tid oven i alle de problemer, man må have, hvis det er nødvendigt, at man bliver flygtning.
Selvfølgelig støtter vi det her forslag.
Jeg kan også godt høre, at der ikke bliver noget bragende stort flertal. Det er synd, for ministeren startede faktisk med at række en hånd ud og sige, at der er noget rigtigt i forslaget, og vi kan forhåbentlig i udvalget komme et skridt videre.